钦定古今图书集成/历象汇编/乾象典/第012卷 > 《空赋》阙名
## 钦定古今图书集成/历象汇编/乾象典/第012卷 > 《空赋》阙名

“无德而称者，则其称不朽；无形而用者，则其用不穷。”
若乃质混沌，气鸿濛，生天地之始，匝天地之中不可
知，诘其名曰“空。”夫空也者，迎之不见其首，随之不见
其后，听之不闻，抟之不有，舒之则远弥六合，揽之则
不盈一手。体无涯以为大，物有来而必受。徒意其湛
尔无营，飘然至轻，向遥山而似画，对澄浦而同清。大
而观之，则漭漫兮类元胎之貌；审而察之，则渺漠兮
凝至道之精。故老氏曰：“有物混成，先天地生。”寂兮寥
兮，孰能为其损益？不皦不昧，安可议其幽明。利万物
有含容之德，包二仪有覆载之名。草木资空以长茂，
日月乘空以运行。霜雁云鹏，非空无以矫其翼；乔其
幽鸟，非空无以习其声。夫天之无言，不能去苍苍之
象；风之无色，不能閟萧萧之响。阴阳者气，犹不免于
推迁；躔次虽高，亦未离于测想。岂若窅兮冥兮，吾则
不知其灵；浩兮荡兮，吾则不知其广，含大化以虚无，
超神功而惚恍，善计者无所用其筹策，善观者无以
劳其俯仰，故能象帝之先，元之又元，引微明于纤隙，
混馀碧于长天，随时“小大，应物周旋，处覆盆而俱暗，
引测管而同圆，入枝间而带影，通野外以含烟。或高
深放旷，或委曲连绵，虽可名而可道，终默然而澹然。
则有闲居至人，宴坐开士，黜聪明以反听，闭户庭而
隐几。既而谛想群物，深观至理，穷未来寂灭之端，探
过去混元之始。见众生生而不失，大化化而无已，知
有为尽于无形，化万物归于一指。”然后色空皆泯，验
先觉于轮王；物我俱齐，得真筌于《庄子》。已矣哉！杳杳
茫茫，地久天长，非色非想，不存不亡。故知大象无形，
去文质而成体；至恒不变，混今古以为常。然则无施
不适，应用无方，作器以虚中为贵，接贤以虚左为良。
亦有谭国大夫，嗟已空于杼轴；倡楼孤妾，怨虽守于
空床。当今四海会同，群方清晏，邦国有《不空》之歌，太
史绝三空之谏。独有文章游子，书剑沈沦，出门以虚
舟遇物，入室以虚白全真。生也数奇，每有书空之叹；
长而乐道，犹有屡空之贫。惜扬名之未达，恨干禄之
无津，敢作《课虚》之颂，用投《虚受》之人。